钦定古今图书集成/明伦汇编/皇极典/第162卷 > 性理会通 > 《文帝》
## 钦定古今图书集成/明伦汇编/皇极典/第162卷 > 性理会通 > 《文帝》

程子曰：“汉文帝杀薄昭，李德裕以为杀之不当，温公
以为杀之当。说皆未是。据《史》不见他所以杀之之故，
须是权事势轻重论之。不知当时薄昭有罪，汉使人
治之，因杀汉使也。还是薄昭与汉使饮酒，因忿怒而
致杀之也？汉文帝杀薄昭，而太后不安，奈何？既杀之，
太后不食而死，奈何？若汉治其罪而杀汉使，太后虽”
不食，不可免也。须权他那个轻，那个重，然后论他杀
得当与不当也。

龟山杨氏曰：“文帝以窦广国有贤行，欲相之，恐天下
以为私，不用，用申屠嘉，此乃文帝以私意自嫌，而不
以至公处己也。广国果贤邪，虽亲不可废；果不贤邪，
虽疏.不可用：吾何容心哉？当是时，承平日久，英才间
出，择可用者用之可也，必曰高帝旧臣，过矣！”

南轩张氏曰：“文帝初政，良有可观。盖制事周密，为虑
深远，恳恻之意，有以得人之心，三代而下，亦未易多
见也。文帝以庶子居藩国，入践大统，知己之立，为汉
社稷，非为己也，故不敢以为己私。有司请建太子，则先示博求贤圣之义，而又推之于吴王、淮南王。有司
请王诸子，则先推诸兄之无后者而立之。其辞气温”
润，不迫，其义诚足以感人也。凡所以施惠于民者，类
非虚文，皆有诚意存乎其间。千载之下，即事而察之，
不可掩也。

问：“汉文时，吴王不朝，赐以几杖，此与唐之陵夷藩镇，
邀节旄者何异？不几于姑息之政欤？”潜室陈氏曰：“文
帝是纯任德教，权纲在上，伸缩由己。唐一向姑息，权
柄倒持于下，予夺由人，两事不可同日语。”

问：“天下之患，莫大于本小末大。周之内轻外重，宜若
难久而卒绵远；汉之内重外轻，宜若足以相制，而犹
有七国之祸，何耶？”曰：“周虽诸侯强大，犹能支吾数百
年。先史喻为百足虫，所以难死者，扶之者多也。汉七
国之祸，亦自外重。自此以后，日以轻矣。”